મારી ત્રીજી ગર્લફ્રેન્ડનું નામ છે મોનલ. થોડી ઓલ્ડ ફેશન્ડ છે. પણ સૌથી વધારે ખુબસુરત છે. એના વાળ લાંબા, કાળા અને સુંવાળા છે. શિકાકાઈ સાબુની જાહેરાતમાં આવે એવા. એની આંખો કોડી જેવી છે. નવલકથામાં હીરોઈનની હોય એવી. એનાં કાનની બુટ ગુલાબી છે. શેડકાર્ડમાં હોય એવા ગુલાબી રંગની. એનાં હોઠ, શું કહું એના હોઠ વિષે? એનાં હોઠ સંતરાની ચીરી જેવા છે. ફાટેલાં નહિ, રસભર્યા. ને એ હસે છે, ત્યારે ખરો ત્રાસ થાય છે. એટલું જોરથી હસે કે જોડે બેઠાં હોઈએ તો હચમચી જઈએ. એમાંય એ આવી રીતે હસે ત્યારે એનાં દાંત દેખાય. દાંત તો સૌના દેખાય, પણ ત્યાં જ સૌથી મોટો પ્રોબ્લેમ છે. એક્ચ્યુલી મોનલને માવા ખાવાની ટેવ છે. માવા-બદામ નહિ, ગુટકા. કદાચ એનાં પપ્પા-મમ્મી બેઉ તમાકુ ખાય છે એમાંથી એને ટેવ પડી હશે. એટલે એનાં દાંત લાલ છે. મારા ઘરમાં તો મમ્મી-પપ્પાને જમ્યા પછી વરિયાળી કે ધાણાની દાળ ખાવાની પણ ટેવ નથી. હવે તમે જ કહો કે આવી છોકરી ઘરમાં આવે તો કેવું ધીંગાણું સર્જાય?